[{"text_idx": "#000001", "text": "De la 11a g\u0302is la 19a de julio okazis en la slovaka urbo Martin la jam tradicia Somera Esperanto-Studado (SES) organizita de Edukado@Interreto. La 190 partoprenantoj el 25 landoj lernis Esperanton matene en malsamaj klasc\u0302ambroj gvidataj de 8 instruistoj el 8 malsamaj landoj, posttagmeze okazis variaj prelegoj kaj atelieroj, kaj vespere estis la tempo por koncertoj, teatraj\u0302oj kaj dancado."}, {"text_idx": "#000002", "text": "Kiel kutime la grupo de katalunoj estis sufic\u0302e nombra (11) kaj agema. Jordi Perera prelegetis en sia lernogrupo pri la historia subpremado de la kataluna lingvo kaj ege sukcesis en la Kulinara Festivalo per siaj \u201ctorrades amb toma\u0300quet, escalivada i tonyina\u201d kaj furoris la vina trinkado per la tradicia beko-kruc\u0302o (\u201cporro\u0301\u201d). Viktoro Sole\u0301 instruis grupon de komencantoj. Aldone, kadre de la internacia vespero, Maria Dolors Godoy deklamis siajn poemojn kaj Ceci\u0301lia Valls, Noa Aymami\u0301 kaj Marti\u0301 Sole\u0301 kantis kelkajn kantojn kun gitara akompano. Ankau\u0306 elstaris la kontribuo de Xabi Rico, nia amiko \u201cbertsolari\u201d el Eu\u0306skio, improvizante amuzajn versojn, kiuj ridigis la c\u0302eestantaron."}, {"text_idx": "#000003", "text": "SES ne okazos en 2016, c\u0302ar en la slovaka urbo Nitra la sama teamo de Peter Bala\u0301z\u030c organizos la 101an Universala Kongreso."}]